《秋怀次童中州韵四首 其二》
元代·叶颙

长空好明月，灿烂今夕晴。万里皆月色，四顾无人声。

徘徊下青松，照我茅屋明。我望长叹息，悠然万感生。

取杯挹清光，和此松露倾。咽之清肺腑，快我平生情。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。